સ્વરૂપબહેને સ્વેચ્છાએ ગૃહસ્થીની જવાબદારી સંભાળી. પરેશ રાવલે એક પ્રોડક્શન કંપનીની પણ સ્થાપના કરી છે, જેનું નામ ‘પ્લે ટાઇમ ક્રિએશન’ છે. સારા સ્વચ્છ ફેમિલી શોઝ બનાવતી આ કંપનીમાં હેમલ ઠક્કર પણ પાર્ટનર છે. જે અભિનેતા અશોક ઠક્કરના પુત્ર છે. ‘ઓહ માય ગોડ’ નામની ફિલ્મનું નિર્માણ પણ આ જ બેનર અંતર્ગત કરવામાં આવ્યું હતું. હવે પરેશ રાવલ અને હેમલ ઠક્કર એક નવી સિરિયલ લઈને આવી રહ્યા છે. આજના સંકુલ જીવનમાં પતિ-પત્નીના સંબંધો વધુ ને વધુ કન્ફ્યુઝિંગ થતા જાય છે. પતિ-પત્ની કે સ્ત્રી-પુરુષ પ્રકૃતિએ જુદાં છે. એક જાણીતા અંગ્રેજી પુસ્તક ‘મેન આર ફ્રોમ માર્સ એન્ડ વિમેન આર ફ્રોમ વિનસ’ના કહેવા પ્રમાણે સ્ત્રી-પુરુષમાં કોઈ સરખાપણું નથી. કદાચ એ જ કારણ એમને એકબીજા સાથે જોડી રાખવા કે બાંધી રાખવા માટે કારણભૂત છે. ‘પ્લેટ ટાઇમ ક્રિએશન’ની નવી સિરિયલ ‘સાત ફેરોં કી હેરાફેરી’ આ જ વિષય સાથે હળવાશથી કામ પાડે છે. સ્ત્રી-પુરુષના સંબંધોને જરા જુદી રીતે રજૂ કરતી આ સિરિયલ આપણાં ભારતીય લગ્નો અને ભારતીય માનસિકતાને બહુ રમૂજી રીતે આપણી સામે લઈ આવે છે.